<classify> Timu 16 zitashiriki katika ligi hiyo itakayotoa bingwa wa Tanzania Bara ambaye ataiwakilisha katika kuwania ufalme wa soka Afrika na michuano ya Kombe la Kagame kwa mabingwa wa Afrika Mashariki na Kati.Mabingwa watetezi, Yanga ya mitaa ya Twiga na Jangwani itaongoza timu nyingine 15 za Azam FC Dar es Salaam, Simba, Mbeya City Mbeya, Coastal Union Tanga, Kagera Sugar Kagera, Mtibwa Sugar Morogoro, JKT Ruvu Pwani, Ndanda FC Mtwara, Stand United Shinyanga, Tanzania Prisons Mbeya na Mgambo JKT Tanga.Timu hizo zitaungana na timu nne zilizopanda Ligi Kuu msimu huu ambazo ni African Sports Tanga, Majimaji FC Songea, Toto Africans Mwanza na Mwadui FC ya Shinyanga. Siku chache kabla ya kuanza kwa ligi hiyo, Yanga na Coastal Union zimeanza kutambiana kuwa kila moja itashinda katika mchezo wao kwa ajili ya kuanza msimu vizuri.Yanga itawakaribisha Coastal Union kwenye Uwanja wa Taifa, Jumapili ijayo ikiwa ni mechi yao ya ufunguzi.Katika kuhakikisha wanashinda mchezo wao wa kwanza nyumbani, Yanga wamesema wanatarajiwa kuingia kambini kati ya leo au kesho wilayani Bagamoyo, Mkoa wa Pwani kujiandaa na mchezo huo.Akizungumzia mchezo huo, Mkuu wa Idara ya Habari na Mawasiliano wa Yanga, Jerry Muro alitamba kuwa lazima Yanga washinde kwani imefanya usajili wa wachezaji wengi wazuri.Tuna kikosi imara ambacho kimejipanga kuwafunga Coastal Union, ukiangalia wachezaji wetu wengi wako kwenye timu za taifa na wameonekana kuwa tishio sisi tunawaambia Coastal kuwa tutawamaliza, alisema Muro.Muro alisema Yanga itaendelea kujenga historia msimu huu kwa kuhakikisha wanashinda kwa kila mchezo. Kikosi hicho kilianza mazoezi ya kawaida jana huku wakiendelea kuwasubiri wachezaji waliokuwa wakizitumikia timu zao za taifa ili waunganike pamoja kwa ajili ya kambi.Kwa mujibu wa Muro, wachezaji wa kimataifa Haruna Niyonzima wa Rwanda na Amisi Tambwe wa Burundi walitarajiwa kuwasili jana kujiunga na wenzao.Kwa upande wa Coastal Union, Ofisa Habari, Oscar Assenga alisema timu hiyo inaendelea na mazoezi kwenye Uwanja wa Mkwakwani na wakati wowote wataelekea Dar es Salaam kwa ajili ya mchezo huo.Asseanga alisema kikosi kimejipanga na kinahitaji kuweka historia kwenye Uwanja wa Taifa ya kuibuka na ushindi.Tumekuwa na historia mbaya ya kufungwa kwenye Uwanja wa Taifa, kikosi chetu msimu hakiko tayari kuendelea kuweka historia hiyo mbaya, tuna imani tutashinda na kuwashangaza Yanga, alisema Assenga.  <topic>: MICHEZO 